Sekolah Menengah Kebangsaan Agama Tun Perak
**Sekolah Menengah Kebangsaan Agama Tun Perak** (juga dikenali sebagai **STP**/**SMKATP**) ialah sebuah sekolah menengah kebangsaan agama berasrama yang dibina di sebidang tanah berdekatan dengan Jalan Bunga Tanjung dan Taman Maju, Jasin. SMKA Tun Perak berorientasikan sekolah menengah aliran agama yang berlandaskan pelajaran tambahan iaitu Bahasa Arab. Sehingga kini, adalah menjadi matlamat SMKA Tun Perak untuk melahirkan generasi muda yang mahir berkomunikasi dalam Bahasa Arab apabila berhijrah ke luar negara.

Sejarah
-------

Sekolah Menengah Kebangsaan Agama Tun Perak bermula pada 10 Januari 1965 dengan nama Sekolah Menengah Rendah XIX, Jasin. Pada masa itu, pengetuanya ialah Encik Sulaiman Md. Atan. Pada peringkat permulaannya, bilangan muridnya seramai 245 orang yang terdiri daripada 5 aliran Tingkatan 1, 1 aliran Tingkatan 2 dan 1 aliran Tingkatan 3. SMR XIX merupakan sekolah menengah aliran kebangsaan yang memulakan sejarah persekolahannya dengan menumpang di Sekolah Kebangsaan Jasin di sebelah petang. Bagaimanapun pada awal tahun 1966, pentadbiran dan pengajarannya berpindah pula ke Sekolah Menengah Kebangsaan Jasin iaitu di tapak yang ada sekarang. Pada waktu itu, pentadbiran didukung oleh 14 orang kakitangan akademik dan beberapa orang kakitangan lain.

Apabila Sekolah Menengah Kebangsaan Jasin berpindah ke Kelubi pada awal tahun 1967; bangunan, peralatan serta kemudahan yang ada telah diserahkan keseluruhannya bagi kegunaan SMR XIX. Hal ini bermakna SMR XIX mulai tahun itu telah punya bangunan sendiri dan tidak menumpang lagi. Pada tahun itu juga bermulanya proses pembinaan dua blok bangunan tambahan iaitu Blok C dan Blok D. Pada 1 Oktober, 1967 SMR XIX telah dibuka dengan rasminya oleh Yang Berhormat Menteri Pelajaran Encik Mohd Khir Johari. Mulai tarikh tersebut, SMR XIX dikenali sebagai Sekolah Tun Perak.

Bagi maksud memberikan kemudahan kepada pelajar-pelajar sekolah menengah di sekitar Daerah Jasin Darat iaitu Sekolah Menengah Kebangsaan Iskandar Shah, Sekolah Datu' Bendahara, Sekolah Menengah Kebangsaan Jasin dan Sekolah Tun Perak sendiri; sebuah asrama telah ditubuhkan pada tahun itu juga di bawah pentadbiran Sekolah Tun Perak. Asrama tersebut dikenali dengan nama Asrama Putera Jasin. Bagi memenuhi maksud tersebut, 7 buah bilik darjah dari bangunan D yang boleh menampung 130 orang murid telah digunakan. Namun begitu, jumlah penghuninya sentiasa turun naik dari setahun ke setahun.

Memandangkan kebanyakan murid di sekolah ini pada waktu itu mempunyai latar belakang ekonomi yang kurang menggalakkan, sebuah tabung yang dikenali sebagai 'Badan Kebajikan Murid Miskin' telah ditubuhkan pada tahun yang sama. Matlamatnya dapat difahami daripada namanya dan punca kewangan diperolehi daripada kegiatan-kegiatan yang dirancangkan dari semasa ke semasa.

Pada peringkat permulaannya, STP hanya menyediakan calon-calon SRP yang mana pelajar-pelajarnya datang dari sekolah kebangsaan kawasan persekitaran. Mulai tahun 1970, STP mula menyediakan kelas Peralihan bagi menampung murid-murid yang datang dari SRJK(C) dan SRJK(T). Buat permulaannya sebuah kelas disediakan. Waktu itu pelajar-pelajar yang lulus SRP dihantar melanjutkan pelajaran ke Sekolah Iskandar Shah.

Hanya pada tahun 1977 kelas Tingkatan 4 dimulakan dengan jumlah murid seramai 222 orang. Pelajar-pelajar ini ditempatkan dalam 5 kelas. Hal ini bermakna sekolah hanya mula mengemukakan calon SPM pada tahun 1978 dan kesemuanya dalam jurusan Sastera.

Memandangkan sebahagian besar pelajar sekolah dan majoriti asramawan beragama Islam. Pada tahun 1980 telah ditubuhkan sebuah jawatankuasa yang bertanggungjawab merancang serta melaksanakan pembinaan surau untuk kegunaan semua pihak yang beragama Islam. Jawatankuasa ini telah merancang kegiatan-kegiatan bagi mengisi 'Tabung Surau'. Hasil pungutan derma daripada pelajar-pelajar, guru-guru dan kakitangan, ibu bapa, orang ramai dan sumbangan kerajaan negeri; pembinaannya telah dimulakan pada tahun 1980 dan siap pada tahun berikutnya. YB Encik Mohd Aris bin Hj. Konil, ADUN Kawasan Air Panas telah merasmikan surau tersebut pada tahun 1981.

Dengan kebenaran Jabatan Pelajaran, sekolah memulakan Tingkatan 4 sains pada tahun 1984. Calon jurusan sains yang pertama mengambil peperiksaan SPM adalah pada tahun 1985. Bilangan mereka seramai 32 orang.

Pada tahun 1986, pembinaan asrama 3 tingkat yang boleh memuatkan 200 katil telah dimulakan bagi menggantikan asrama yang menggunakan bilik darjah sebagai dormitori asrama. Di samping sebuah asrama, sebuah dewan makan juga didirikan. Berhampiran dengan asrama itu juga telah dibina 3 unit rumah kakitangan secara usaha gotong-royong. Pada tahun 1992, kerajaan telah membina 2 unit rumah guru. Pada tahun 1994, 2 unit lagi rumah guru telah dibina dan telah siap pada tahun itu juga.

Pelajar-pelajar asrama yang tinggal di blok D telah dipindahkan ke bangunan baru asrama pada tahun 1988 yang telah menempatkan 130 orang pelajar. Pada tahun 1994, sebanyak 4 buah rumah guru telah disiapkan.

SMK Tun Perak sekali lagi menyediakan kemudahan dan keselesaan kepada pelajarnya apabila pelajar aspuri ditempatkan di kediaman asrama empat tingkat yang baru pada tahun 2010. Secara tidak langsung, bilangan pelajar yang menghuni asrama bertambah.

Pada tahun 2012, sekolah ini telah berjaya dinaik taraf sebagai Sekolah Menengah Kebangsaan Agama yang ke-57 dalam negara. Kini, SMKA Tun Perak merupakan SMKA ke-3 yang ditubuhkan di Melaka. Dengan pengistiharan ini, SMKA Tun Perak akan mengalami transformasi menyeluruh dalam sumbangan mendidik anak bangsa.

Pengetua
--------

Sehingga 2017, terdapat 15 orang pengetua yang telah berkhidmat di Sekolah Menengah Kebangsaan Agama Tun Perak, iaitu:

1. En Sulaiman bin Md Atan (10 Januari 1965 - 31 November 1969)
2. En Abdul Aziz bin Tapa (1 Disember 1969 - 31 Disember 1972)
3. En Jamadi bin Alias (1 Januari 1973 - 30 September 1979)
4. En Amat bin Absah (1 Januari 1979 - 15 April 1986)
5. Tn Hj Rokhani bin Mangi (16 April 1986 - 16 Ogos 1989)
6. Tn Hj Othman bin Hj Hassan (17 Ogos 1989 - 01 Disember 1993)
7. Tn Hj Mahmor bin Osman (2 Disember 1993 - 30 April 2001)
8. Tn Hj Mustadza bin Hj Md Yusod (1 Mei 2001 - 31 Mei 2003)
9. Pn Hjh Hazizah binti Mat Salleh (1 Jun 2003 - 31 Jun 2006)
10. Pn Hjh Maznah binti Mohd Nor (1 Julai 2006 - 31 Julai 2008)
11. Tn Hj Muhd Hairi bin Tamam (1 Januari 2012 - 31 Mei 2012)
12. Pn Juariah binti Yunus (1 Jun 2012 - 18 Disember 2014)
13. Tn Hj Ismail bin Mohmd (19 Disember 2014 - 26 April 2016)
14. Pn Hatina binti Yaakob (27 April 2016 - 02 November 2017)
15. Ustaz Mohd Khairuddin Bin Yusop (13 November 2017 - 2021)
16. En Muhammad Rezel B Masah (2021-kini)

Lagu rasmi
----------

*Berjaya Sekolah Tun Perak
  

Sudah ternama
  

Mendidik kami
  

Sepanjang masa
  

Penuhi hasrat untuk negara
  

Agar menjadi insan sempurna
  

Pembela nusa kita* 

Maju terus, maju Tun Perak
  

Capai Wawasan negara
  

Maju terus, maju Tun Perak
  

Pelahir pejuang bangsa

Kami berjanji mencurah bakti
  

Untuk STP
  

Tekun berusaha, sepanjang masa
  

Insan cemerlang, di hari muka
  

Wajah Tun Perak budimu guru
  

Tiadakan kulupa

Maklumat sekolah
----------------

### Alamat Surat Menyurat

Sekolah Menengah Kebangsaan Agama Tun Perak,  
77000 Jasin,  
Melaka

### No. Telefon/Faksimili

* No. Telefon : (+6)06-5291218
* No. Faksimili : (+6)06-5291218

### Informasi ICT

#### Alamat Emel

* MRA1002@moe.edu.my

Visi dan misi
-------------

### Visi Sekolah

Pendidikan berkualiti, insan terdidik negara sejahtera.

### Misi Sekolah

Melestarikan sIstem pendidikan yang berkualiti untuk membangunkan potensi individu bagi memenuhi aspirasi negara.

Rujukan
-------

1. ↑  Senarai Sekolah Mengikut Kumpulan Jenis Dan Negeri

Pautan luar
-----------

* Portal Rasmi SMKA Tun Perak 2016
* Portal Rasmi SMKA Tun Perak V2
* Portal Rasmi SMKA Tun Perak V4- Terkini di bawah BPI